32006D0075
L 036/40
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА СЪВЕТА
от 30 януари 2006 година
за изменение и разширяване на Решение 2001/923/ЕО за създаване на програма за обмен, помощ и обучение за защита на еурото срещу фалшифициране (програма „Перикъл“)
(2006/75/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 123, параграф 4, трето изречение от него,
като взе предвид предложението на Комисията,
като взе предвид становището на Европейския парламент (1),
като взе предвид становището на Европейската централна банка (2),
като има предвид, че:
(1)
В съответствие с член 13, параграф 3, буква а) от Решение 2001/923/ЕО на Съвета (3) до 30 юни 2005 г. Комисията следва да изпрати на Европейския парламент и на Съвета доклад, който е независим от доклада на програмния ръководител, за оценка на уместността и ефективността на програмата, както и съобщение относно целесъобразността от продължаване и адаптиране на програмата, придружено с подходящо предложение.
(2)
Докладът за оценката, предвиден в член 13 от посоченото решение, е с дата 30 ноември 2004 г. В доклада се дава заключение, че програмата постига целта си и се препоръчва нейното продължаване.
(3)
Референтната финансова сума по смисъла на точка 34 от Междуинституционалното споразумение от 6 май 1999 г. между Европейския парламент, Съвета и Комисията относно бюджетната дисциплина и подобряването на бюджетната процедура (4) е включена в решението за цялата продължителност на програмата, без по този начин да се засягат правомощията на бюджетния орган, определени в Договора.
(4)
Продължаването на програмата е в отговор на потребността от непрекъснат надзор, обучение и техническа помощ, необходими за поддържане на защитата на еурото срещу фалшифициране.
(5)
Ефективността на програмата за защитата на еурото би могла да бъде подобрена, ако техническата помощ бъде разширена, така че да включва, с участието на Europol, и финансова подкрепа за сътрудничество в презгранични операции, както и би могла да се ползва, в надлежно мотивирани случаи, от по-голяма гъвкавост по отношение на дела на разходите, които Общността може да поеме, както и по отношение на определен брой проекти, които дадена държава-членка може да представи.
(6)
Решение 2001/923/ЕО следва да бъде съответно изменено,
РЕШИ:
Член 1
Изменения
Решение 2001/923/ЕО се изменя, както следва:
1.
В член 1, параграф 2 последното изречение се заменя със следното:
„Прилага се от 1 януари 2002 г. до 31 декември 2006 г.“;
2.
В член 2, параграф 2 се добавя следната буква:
„д)
с цел да се публикуват постигнатите резултати като част от обмена на информация, опит и добри практики.“;
3.
В член 3, параграф 3 се добавя следната буква:
„г)
допълнителна финансова подкрепа за сътрудничество при презгранични операции, когато тази подкрепа не е налице от други европейски институции и органи.“;
4.
Първата алинея от член 6 се заменя със следното:
„Референтната финансова сума за изпълнението на програмата за действие на Общността за периода от 1 януари 2002 г. до 31 декември 2005 г. е 4 милиона EUR.
Референтната финансова сума за изпълнението на програмата за действие на Общността за периода от 1 януари 2006 г. до 31 декември 2006 г. е 1 милион EUR.“;
5.
В член 10, параграф 1 уводното изречение се заменя със следното:
„В надлежно мотивирани случаи Общността поема посредством съфинансиране до 80 % от разходите за оперативна поддръжка, посочени в член 3, и по-специално:“;
6.
В член 11 думите „70 %“ се заменят с думите „80 %“;
7.
Член 12 се изменя, както следва:
а)
втората алинея от параграф 1 се заменя със следното:
„Държавите-членки могат да представят годишно един, а при изключителни случаи - два проекта относно работните групи, срещите и семинарите, посочени в член 3, параграф 2, втора алинея. Могат да бъдат представяни и проекти във връзка с назначения, обмен или помощ.“;
б)
към параграф 1 се добавя следната алинея:
„В случай че бъде представено повече от едно предложение от държава-членка, координацията се извършва от националната компетентан власт, определена в член 2, буква б), четвърто тире от Регламент (ЕО) № 1338/2001.“;
в)
в параграф 2 буква д) се заменя със следното:
„д) същинското качество на проекта по отношение на неговата концепция, организация, представяне, цели и съотношение разходи/ефективност“;
г)
в параграф 2 се добавя следната буква:
„з)
съвместимост с работата, извършвана или планирана като част от мярка на ЕС в областта на борбата с фалшифицирането на валута“.
Член 2
Прилагане
Настоящото решение влиза в сила в участващите държави-членки, както са определени в член 1, първо тире от Регламент (ЕО) № 974/98 на Съвета от 3 май 1998 г. за въвеждане на еурото (5).
Член 3
Влизане в сила
Настоящото решение влиза в сила в деня на публикуването му в Официален вестник на Европейския съюз.
То се прилага от 1 януари 2006 г.
Съставено в Брюксел на 30 януари 2006 година.